རང་ཉིད་རྡོ་རྗེ་ཕག་མོའི་ཐུགས་ཀ་ནས༔ འོད་འཕྲོས་རྡོ་རྗེ་མཁའ་
འགྲོའི་ཐུགས་རྒྱུད་བསྐུལ༔ ཐུགས་ཀའི་ཟླ་བ་ཤར་འདྲའི་འོད་ཟེར་འཕྲོས༔ འགྲོ་
བའི་ལས་ཉོན་སྡིག་སྒྲིབ་མ་ལུས་སྦྱང་༔ ཚུར་འདུས་རང་ལ་ཐིམ་པས་ནད་གདོན་བགེགས༔ ལས་ཉོན་མི་མཐུན་རྐྱེན་ཀུན་ཞི་བར་བསམ༔ རྩ་སྔགས་ཤམ༔
ནད་གདོན་སྡིག་སྒྲིབ་ཐམས་ཅད་ཤཱིནྟཾ་ཀུ་རུ་སྭཱ་ཧཱ༔ ཅི་ནུས་བཟླ༔ རང་ཉིད་ཕག་
མོའི་ཐུགས་ཀའི་འོད་འཕྲོས་ཏེ༔ འཁོར་གྱི་རིན་ཆེན་མཁའ་འགྲོའི་ཐུགས་རྒྱུད་བསྐུལ༔ ཐུགས་ཀའི་གསེར་གྱི་མདོག་ཅན་འོད་འཕྲོས་པའི༔ ཚེ་དང་བསོད་ནམས་དཔལ་འབྱོར་སྟོབས་མངའ་ཐང་༔ སྙན་གྲགས་གཟི་བརྗིད་ཡེ་
ཤེས་ཡོན་ཏན་ཀུན༔ ཡར་ངོའི་ཟླ་བ་བཞིན་དུ་རྒྱས་པར་བསམ༔ རྩ་སྔགས༔ ཚེ་བསོད་དཔལ་འབྱོར་པཱུཥྚིཾ་ཀུ་རུ་ཨོཾ༔ ཅི་ནུས་བཟླ༔ རང་ཉིད་ཕག་མོའི་ཐུགས་ཀའི་
འོད་འཕྲོས་ཏེ༔ འཁོར་གྱི་པདྨ་མཁའ་འགྲོའི་ཐུགས་རྒྱུད་བསྐུལ༔ ཐུགས་ཀའི་
པད་རག་མདངས་ཀྱི་འོད་འཕྲོས་ཏེ༔ ཁམས་གསུམ་སྲིད་གསུམ་ལྷ་འདྲེ་མི་
གསུམ་གྱི༔ ཕོ་ཡི་སྙིང་ཀ་མོ་ཡི་གསང་གནས་ནས༔ དབང་མེད་བཀུག་
སྟེ་འོད་དམར་རྣམ་པ་རུ༔ ཞུ་སྟེ་རང་ཐིམ་དབང་དུ་འདུས་པར་བསམ༔ རྩ་སྔགས༔
ཁམས་གསུམ་སྣོད་བཅུད་ཝཱ་ཤཾ་ཀུ་རུ་ཧོ༔ ཅི་ནུས་བཟླ༔ རང་ཉིད་ཕག་མོའི་ཐུགས་
ཀའི་འོད་འཕྲོས་ཏེ༔ འཁོར་གྱི་ཀརྨ་མཁའ་འགྲོའི་ཐུགས་བརྒྱུད་བསྐུལ༔ ཐུགས་
ཀའི་འོད་ཟེར་མཐིང་ནག་མཚོན་ཆ་ལྟར༔ ཚ་ཞིང་རྩུབ་པ་འཕྲོས་པའི་དགྲ་གདོན་བགེགས༔ བར་ཆད་མ་ལུས་ཐལ་བའི་རྡུལ་བཞིན་བརླག༔ ཚུར་འདུས་
རང་ཐིམ་ནད་གདོན་བར་ཆད་ཀུན༔ དམིགས་མེད་ཆོས་ཀྱི་དབྱིངས་སུ་སྦྱང་
བར་བསམ༔ རྩ་སྔགས༔ གནོད་བྱེད་དགྲ་བགེགས་མཱ་ར་ཡ་ཕཊ༔ ཅི་ནུས་བཟླ༔ བསྡུ་ན༔ རང་ཉིད་ཕག་མོའི་ཐུགས་ཀའི་འོད་ཟེར་འཕྲོས༔ འཁོར་གྱི་ལས་བཞིའི་
མཁའ་འགྲོའི་ཐུགས་རྒྱུད་བསྐུལ༔ དེ་ལས་འོད་འཕྲོས་ཞི་རྒྱས་དབང་དྲག་གི༔ ལས་ཀུན་ཐོགས་པ་མེད་པར་འགྲུབ་པར་བསམ༔ རྩ་སྔགས་ཤམས༔ ཤཱིནྟཾ་པཱུཥྚིཾ་ཝཱ་ཤཾ་མཱ་ར་ཡ་ཕཊ༔ ཞེས་པའང་རྒྱ་བོད་ཀྱི་སྒྲུབ་པ་པོ་རྣམས་ལ་དགོས་མཁོའི་ཕྱིར་དུ་ཨོ་རྒྱན་ནམ་མཁའ་གླིང་པས་སོ།།